I to år har Knud Sørensen fra Asaa haft en lang og sej kamp med Brønderslev Kommune. Knud Sørensen ejer nemlig et stykke fredskov mellem Asaa og Geraa, som kommunen ønsker at inddrage og gøre til en del af vandreruten Nordsøstien. Men det kan kommunen ikke, har Vejdirektoratet slået fast. Brønderslev Kommune har ellers, ikke kun en, men to gange eksproprieret Knud Sørensen jord. Senest i marts i år, men den afgørelse har Vejdirektoratet netop ophævet. - Jeg ved ikke, om jeg er glad, det er svært at være, når nu man skal slås for at få sine rettigheder, men det er da skønt at vinde sagen, siger Knud Sørensen, der er lodsejer, og har ejet området med fredskoven siden år 2000. Nødvendighed ikke begrundet godt nok Vejdirektoratet har i sin afgørelse slået fast, at Brønderslev Kommunes ikke kan ekspropriere Knud Sørensens jord, som de ellers gjorde i slutningen af marts. Begrundelsen er, at kommunen ikke har begrundet godt nok, hvorfor det er nødvendigt, at Nordsøstien skal gå gennem Knud Sørensen ejendom og ikke kan gå ude i en fem meter bred rabat langs Strandvejen lige ved siden af Knud Sørensens fredskov i stedet for. - Det er da dejligt, men det er da en kamp, som tager flere år at komme igennem, siger Knud Sørensen. En gang før har Brønderslev Kommune eksproprieret Knuds Sørensens private grund. Det var tilbage i 2019, men den beslutning blev også ophævet af Vejdirektoratet, den gang fordi kommunen ikke havde indhentet de nødvendige tilladelser efter skovloven. - Det tager vi til efterretning. De har sagt, at det er begrundet godt nok, den sag vi har haft, og det er sådan, at både politikere og desværre også embedsmænd, vi laver fejl en gang i mellem, lød den gang fra Karsten Frederiksen (K), der nu er forhenværende formand for Teknik- og Miljøudvalget i Brønderslev Kommune. - Det er et kæmpe ressourcespild Efterfølgende indhentede kommunen de manglende tilladelser og valgte altså at gøre endnu et forsøg på at ekspropriere jorden i marts 2021. - Der er også tydeligt nu beskrevet, at man har lov til at lave en ekspropriation igennem fredskov, så jeg håber da og tror på, at dem, der har arbejdet med det her, har gjort det rigtig omhyggeligt, sagde borgmester i Brønderslev Kommune, Mikael Klitgaard (V), i marts 2021 til TV2 Nord. Men beslutningen om at ekspropriere var altså ikke gjort omhyggelig nok, og derfor kan Knud Sørensen for anden gang stå med en afgørelse i hånden som bevis for, at Brønderslev Kommune ikke må ekspropriere hans jord. - Jeg synes, at det er et kæmpe ressourcespild. Der må sidde nogen, der ikke ved, hvad de laver, eller også har de besluttet, at de vil have den igennem uanset, hvad det koster, siger Knud Sørensen. Stævner kommunen Selvom Knud Sørensen burde være en glad mand i dag, så er det ikke til at føle på ham. Han regner nemlig med, at han skal igennem hele møllen en gang til. Du tror ikke, at det er det sidste, du har hørt til Brønderslev Kommune? - Nej, det mener min jurist nok heller ikke, svarer Knud Sørensen. Hvad gør I så? - Vi fortsætter, slutter Knud Sørensen. Knud Sørensen har nu valgt at stævne Brønderslev Kommune for at få betalt sin del af omkostningerne i sagen.

Opsummering:
Vejdirektoratet har nu to gange ophævet Brønderslev Kommunes afgørelse om at ekspropriere Knud Sørensens jord.